Reacție oficială a procurorilor DNA după decizia Curții Constituționale: ”Tragem un semnal de alarmă și ne exprimăm îngrijorarea față de potențiala afectare a statutului de independență a procurorilor”

Procurorii DNA ”trag un semnal de alarmă” față de decizia de ieri a Curții Constituționale, care i-a impus președintelui Klaus Iohannis să semneze decretul de revocare din funcție a șefei Direcției Naționale Anticorupție, la propunerea ministrului Justiției. Un comunicat trimis de biroul de presă și asumat de procurorii DNA arată că ”Fără garanțiile legale existente în prezent, lupta împotriva corupției nu ar fi fost posibilă, iar pierderea acestor garanții riscă să afecteze grav investigațiile desfășurate de procurorii anticorupție”.

Iată comunicatul oficial:

În contextul discuțiilor generate de comunicatul emis de Curtea Constituțională a României (CCR) la data de 30 mai 2018, Biroul de Informare și Relații Publice este abilitat să transmită punctul de vedere exprimat de procurorii D.N.A.

Este momentul să tragem un semnal de alarmă și să ne exprimăm îngrijorarea față de potențiala afectare a statutului de independență a procurorilor, care reprezintă o premisă esențială a luptei împotriva corupției. Fără garanțiile legale existente în prezent, lupta împotriva corupției nu ar fi fost posibilă, iar pierderea acestor garanții riscă să afecteze grav investigațiile desfășurate de procurorii anticorupție.

BIROUL DE INFORMARE ŞI RELAŢII PUBLICE

Context: Curtea Constituțională a explicat miercuri, într-un comunicat de presă, procedura exactă de urmat în cazul constatării conflictului dintre președintele Klaus Iohannis și Guvern în ceea ce privește demiterea șefei DNA: șeful statului este obligat să o demită pe Lura Codruța Kovesi.

”Constată existența unui conflict juridic de natură constituțională între Ministrul justiției și Președintele României, generat de refuzul Președintelui României de a da curs propunerii de revocare din funcție a procurorului-șef al Direcției Naționale Anticorupție, doamna Laura Codruța Kovesi.

Președintele României urmează să emită decretul de revocare din funcție a procurorului-șef al Direcției Naționale Anticorupție, doamna Laura Codruța Kovesi”, se arată în comunicatul CCR.

Foto: InquamPhotos/Octav Ganea